En hundeejer ved Fjerritslev er dybt rystet. Han mener, at ukendte gerningsmænd har dræbt hans hund med fuldt overlæg og forsøgt at gemme den.

Episoden fandt sted ved Preben Bislevs ejendom i Fjerritslev. Hundeejeren var selv på jagt. Det samme var en gruppe jægere på nabojagten. Da Preben Bislev på et tidspunkt savnede sin hund gik han igang med at lede - og fandt hunden død - smidt i en grøft. Tydelige blodspor viste, at hunden var blevet skudt og slæbt et stykke vej. Tilkaldte politibetjente fandt patroner i området. - Det har været en meget rystende oplevelse, siger Preben Bislev, der selv er jæger til TV2/NORD. Han mener ikke, at skytterne kan have taget fejl af hunden og for eksempel et rådyr eller en fasan. I øjeblikket må der ikke skydes på dyr. Kun ænder og ræve må jages. Politiet i Thisted ser med stor alvor på sagen og er i fuld gang med efterforskningen.